OBRAZAC
	IZVJEŠTAJ O SPROVEDENOJ ANALIZI PROCJENE UTICAJA PROPISA

	PREDLAGAČ
	Ministarstvo finansija

	NAZIV PROPISA
	Predlog zakona o izmjenama i dopunama Zakona o tekućim i kapitalnim poslovima sa inostranstvom

	1. Definisanje problema

· Koje probleme treba da riješi predloženi akt? 
· Koji su uzroci problema? 
· Koje su posljedice problema? 
· Koji su subjekti oštećeni, na koji način i u kojoj mjeri? Kako bi problem evoluirao bez promjene propisa (“status quo” opcija)? 

	· Važećim Zakonom o tekućim i kapitalnim poslovima sa inostranstvom uređuje se, između ostalog, obavljanje poslova platnog prometa između rezidenata i nerezidenata u euru i valuti koja nije euro, načini prenosa imovine u Crnu Goru i iz Crne Gore, kao i pravo rezidenata na posjedovanje sredstava plaćanja u valuti koja nije euro.

· Postojeći regulatorni okvir propisuje obavezu prijave prenosa sredstava plaćanja sa pratnjom, odnosno u putničkom prometu prilikom ulaska u Crnu Goru i izlaska iz Crne Gore, a izmjenom se propisuje i obaveza prijave sredstava plaćanja koja se prenose bez pratnje odnosno putem poštanskih i kargo pošiljki. Dakle, važeći okvir ne obuhvata na odgovarajući način sredstva plaćanja koja se preko granice prenose bez pratnje, naročito putem poštanskih i kargo pošiljki. Na ovaj način postoji regulatorna praznina u pogledu kontrole prekograničnog prenosa finansijske imovine, što može otežati identifikaciju i kontrolu potencijalno rizičnih transakcija.
· U nastavku je prikazano „drvo problema“ koji ukazuje na postojeće stanje u oblasti prekograničnog prenosa sredstava plaćanja, kroz jasno identifikovanje ključnog problema, njegovih uzroka, kao i posljedica koje iz njega proizilaze.

· Istovremeno, postojeće kaznene odredbe potrebno je dodatno precizirati u pogledu vrsta povreda obaveze prijavljivanja, uključujući nepodnošenje prijave, nepodnošenje prijave u propisanom roku i dostavljanje netačnih i/ili nepotpunih podataka, kao i njihovo usklađivanje sa Zakonom o prekršajima.
· Izmjenom kaznenih odredbi preciziraju se prekršaji koji se odnose na nepodnošenje prijava, nepodnošenje prijava u propisanom roku i davanje netačnih i/ili nepotpunih podataka, uz propisivanje odgovarajućih novčanih kazni za pravno lice, odgovorno lice u pravnom licu, fizičko lice i preduzetnika.

· Za najteže povrede propisanih obaveza predviđa se i mogućnost izricanja novčane kazne u procentu povrijeđene zaštićene vrijednosti, u skladu sa Zakonom o prekršajima.
· Postojeći sistem kontrole prekograničnog prenosa sredstava plaćanja ne obuhvata u potpunosti različite načine prenosa sredstava, posebno prenos bez pratnje putem poštanskih i kargo pošiljki, dok postojeće kaznene odredbe zahtijevaju dodatno preciziranje i usklađivanje sa sistemom prekršajnih sankcija.

	2. Ciljevi

· Koji ciljevi se postižu predloženim propisom? 
· Navesti usklađenost ovih ciljeva sa postojećim strategijama ili programima Vlade, ako je primjenljivo.

	Opšti cilj izmjena Zakona je unapređenje pravnog i institucionalnog okvira za kontrolu prekograničnog prenosa sredstava plaćanja i njegovo dalje usklađivanje sa pravnom tekovinom Evropske unije.
Predloženim izmjenama uređuje se prijavljivanje sredstava plaćanja sa pratnjom i bez pratnje, nadležnosti organa uprave nadležnog za poslove carina, vođenje evidencija i prekršajna odgovornost, u skladu sa zahtjevima navedene uredbe.
Posebni ciljevi su:

1. usklađivanje sa pravnom tekovinom Evropske unije i to sa relevantnim odredbama Uredbe (EU) 2018/1672 Evropskog parlamenta i Savjeta od 23. oktobra 2018. godine o kontrolama gotovine koja se unosi u Uniju ili iznosi iz Unije; 

2. uspostavljanje odgovarajućeg sistema kontrole gotovine koja se prenosi sa pratnjom i bez pratnje; 

3. efikasnija kontrola sredstava koja se prenose putem poštanskih i kargo pošiljki; 

4. unapređenje mehanizama za sprečavanje pranja novca i finansiranja terorizma; 

5. preciziranje obaveza lica koja prenose sredstva plaćanja preko granice; 

6. usklađivanje kaznenih odredbi sa Zakonom o prekršajima.

Predložene izmjene i dopune Zakona predstavljaju ciljanu intervenciju kojom se unapređuje postojeći sistem kontrole prekograničnog prenosa sredstava plaćanja i vrši njegovo dalje usklađivanje sa pravnom tekovinom Evropske unije.
Proširenjem obaveze prijavljivanja na sredstva koja se prenose bez pratnje, uključujući putem poštanskih i kargo pošiljki, unapređuje se obuhvat kontrolnog sistema i smanjuje mogućnost zaobilaženja postojećih mehanizama kontrole. Istovremeno, preciziranjem kaznenih odredbi povećava se pravna sigurnost i obezbjeđuje jasnije razlikovanje različitih oblika povrede zakonskih obaveza.

	3. Opcije
· Koje su moguće opcije za ispunjavanje ciljeva i rješavanje problema? (uvijek treba razmatrati “status quo” opciju i preporučljivo je uključiti i neregulatornu opciju, osim ako postoji obaveza donošenja predloženog propisa). Obrazložiti preferiranu opciju? 



	Opcija 1 – Status quo
Prema ovoj opciji, zadržao bi se postojeći sistem kontrole, koji se prvenstveno odnosi na gotovinu koja se prenosi sa pratnjom.

Dakle, navedenom opcijom:
· ne bi se otklonila postojeća regulatorna praznina u pogledu prenosa sredstava bez pratnje; 

· ne bi se u potpunosti ostvarila usklađenost sa pravnom tekovinom EU; 

· ograničena bi bila mogućnost kontrole prenosa sredstava putem poštanskih i kargo pošiljki; 

· ne bi se u dovoljnoj mjeri unaprijedio sistem za identifikaciju potencijalno rizičnih prenosa sredstava. 
Opcija 2 – Izmjena i dopuna postojećeg Zakona

Ovom opcijom proširuje se postojeći sistem kontrole tako da obuhvati i gotovinu koja se prenosi bez pratnje, uključujući poštanske i kargo pošiljke, uz istovremeno preciziranje obaveza i kaznenih odredbi.

Navedenom opcijom se:
· omogućava usklađivanje nacionalnog zakonodavstva sa pravnom tekovinom EU; 

· obuhvata oba načina prenosa sredstava – sa pratnjom i bez pratnje; 

· unapređuje kontrolu prekograničnog prenosa sredstava; 

· doprinosi sprečavanju pranja novca i finansiranja terorizma; 

· preciziranjem sankcija povećava se pravna sigurnost. 
Imajući u vidu da postojeći Zakon već uređuje materiju prekograničnog prenosa sredstava plaćanja, kao i potrebu za ciljanim usklađivanjem sa pravnom tekovinom EU, izmjena i dopuna postojećeg Zakona predstavlja odgovarajuće rješenje za identifikovane probleme.
Na osnovu procijenjenih efekata, Opcija 2 (izmjena i dopuna postojećeg Zakona) predstavlja regulatorni pristup kojim se istovremeno adresiraju identifikovani problemi, obezbjeđuje usklađenost sa pravnom tekovinom EU i unapređuje efikasnost sistema kontrole.
Uvažavajući navedeno, jedina opcija za ispunjavanje ciljeva je donošenje Predloga izmjena i dopuna Zakona i Ministarstvo je cijenilo da se izvrše izmjene i dopune. Navedeno podrazumijeva regulatornu opciju kojom će se izvršiti potpuno zakonsko usklađivanje i kojim će se unaprijediti postojeći sistem kontrole prekograničnog prenosa sredstava plaćanja obuhvatanjem prenosa sa pratnjom i bez pratnje.

	4. Analiza uticaja

· Na koga će i kako će najvjerovatnije uticati rješenja u propisu - nabrojati pozitivne i negativne uticaje, direktne i indirektne.
· Koje troškove će primjena propisa izazvati građanima i privredi (naročito malim i srednjim preduzećima).  
· Da li pozitivne posljedice donošenja propisa opravdavaju troškove koje će on stvoriti?
· Da li se propisom podržava stvaranje novih privrednih subjekata na tržištu i tržišna konkurencija; 
· Uključiti procjenu administrativnih opterećenja i biznis barijera.



	Predložene izmjene imaju direktan uticaj na određene privredne subjekte, prije svega na subjekte koji učestvuju u prometu poštanskih i kargo pošiljki, kao i na lica koja putem ovih kanala prenose sredstva plaćanja.
Uvođenjem obaveze prijavljivanja sredstava koja se prenose bez pratnje, određeni subjekti mogu biti izloženi dodatnim administrativnim obavezama u pogledu:

· identifikacije pošiljki koje sadrže sredstva plaćanja; 

· dostavljanja propisanih podataka; 

· čuvanja relevantne dokumentacije; 

· komunikacije sa nadležnim organima; 

· postupanja u slučajevima kada podaci nijesu potpuni ili su netačni. 
Međutim, intenzitet novih obaveza zavisiće od načina na koji će se postupak prijavljivanja i razmjene podataka operacionalizovati, uključujući korišćenje postojećih procedura i digitalnih sistema gdje je to moguće.

Dodatno administrativno opterećenje očekuje se prvenstveno kod subjekata koji su neposredno uključeni u transport, poštanski promet i kargo promet. Ovo opterećenje proizilazi iz potrebe za obezbjeđivanjem informacija potrebnih za kontrolu prenosa sredstava bez pratnje.

Predložena rješenja ne uvode opštu administrativnu obavezu za sva privredna društva, već se obaveze odnose na konkretne situacije prekograničnog prenosa sredstava plaćanja.
U odnosu na postojeći sistem, obaveza se proširuje i na slučajeve kada se sredstva prenose bez pratnje, odnosno putem poštanskih i kargo pošiljki.

Istovremeno, jasnijim definisanjem obaveza unapređuje se pravna sigurnost građana i smanjuje prostor za različito tumačenje pravila.

Izmjenama se preciznije definišu povrede obaveza, uključujući:

· nepodnošenje prijave; 

· nepodnošenje prijave u propisanom roku; 

· davanje netačnih podataka; 

· davanje nepotpunih podataka. 
+
Za najteže povrede predviđa se mogućnost izricanja novčane kazne u procentu povrijeđene zaštićene vrijednosti, u skladu sa Zakonom o prekršajima.

	5. Procjena fiskalnog uticaja

Da li je potrebno obezbjeđenje finansijskih sredstava iz budžeta Crne Gore za implementaciju propisa i u kom iznosu?
Da li je obezbjeđenje finansijskih sredstava jednokratno, ili tokom određenog vremenskog perioda?  Obrazložiti; 
· Da li implementacijom propisa proizilaze međunarodne finansijske obaveze? Obrazložiti; 
· Da li su neophodna finansijska sredstva obezbijeđena u budžetu za tekuću fiskalnu godinu, odnosno da li su planirana u budžetu za narednu fiskalnu godinu? 
· Da li je usvajanjem propisa predviđeno donošenje podzakonskih akata iz kojih će proisteći finansijske obaveze? 
· Da li će se implementacijom propisa ostvariti prihod za budžet Crne Gore? 
· Obrazložiti metodologiju koja je korišćena prilikom obračuna finansijskih izdataka/prihoda;

· Da li su postojali problemi u preciznom obračunu finansijskih izdataka/prihoda? Obrazložiti;

· Da li su postojale sugestije Ministarstva finansija na nacrt/predlog propisa?

· Da li su dobijene primjedbe implementirane u tekst propisa? Obrazložiti.

	· Za sprovođenje ovog zakona nije potrebno izdvojiti finansijska sredstva iz budžeta Crne Gore.
· Implementacijom propisa ne proizilaze međunarodne finansijske obaveze.

· Usvajanjem propisa nije predviđeno donošenje podzakonskih akata iz kojih će proisteći finansijske obaveze.
· Implementacijom propisa neće se ostvariti prihod za budžet Crne Gore.



	6. Konsultacije zainteresovanih strana

· Naznačiti da li je korišćena eksterna ekspertiza i ako da, kako; 
· Naznačiti koje su grupe zainteresovanih strana konsultovane, u kojoj fazi RIA procesa i kako (javne ili ciljane konsultacije);Nije bilo javnih konsultacija
· Naznačiti glavne rezultate konsultacija, i koji su predlozi i sugestije zainteresovanih strana prihvaćeni odnosno nijesu prihvaćeni, Obrazložiti

	· Eksterna ekspertska podrška nije korišćena, imajući u vidu da je u pitanju Predlog zakona kojim se vrši usaglašavanje nacionalnog okvira sa pravnom tekovinom Evropske unije.


	7. Monitoring i evaluacija

· Koje su potencijalne prepreke za implementaciju propisa? Nema potencijalnih prepreka.
· Koje će mjere biti preduzete tokom primjene propisa da bi se ispunili ciljevi? 
· Koji su glavni indikatori prema kojima će se mjeriti ispunjenje ciljeva?

· Ko će biti zadužen za sprovođenje monitoringa i evaluacije primjene propisa?

	· Nijesu identifikovane potencijalne prepreke za primjenu propisa.

· Glavni indikatori prema kojima će se mejriti ispunjenje ciljeva:

· broj prijava sredstava sa pratnjom; 

· broj prijava sredstava bez pratnje; 

· broj kontrolisanih poštanskih i kargo pošiljki; 

· broj utvrđenih nepravilnosti; 

· broj podnešenih zahtjeva za pokretanje prekršajnog postupka; 

· vrijednost neprijavljenih sredstava; 

· broj slučajeva u kojima su utvrđene netačne ili nepotpune informacije; 

· vrijeme potrebno za obradu prijava; 

· broj slučajeva u kojima su informacije korišćene za potrebe sprečavanja pranja novca i finansiranja terorizma. 

· Na osnovu navedenih pokazatelja može se nakon određenog perioda primjene procijeniti da li su ostvareni ciljevi propisa i da li je potrebno dodatno unaprijediti regulatorni okvir.

· Za monitoring i evaluaciju primjene propisa biće zaduženo Ministarstvo finansija, Uprava carina.


Podgorica, 21. oktobar  2026. godine                                                                  M I N I S T A R 
                                                                                                                         mr Novica Vuković

